Մի քիչ տհաճ է այս քրեական հետապնդումներից հրճվանք ապրող մարդկանց աչքերի հիվանդագին փայլը։ Ընդ որում՝ մարդն ինչքան չկայացած է, անհաջողակ, աղքատ ու անգործ, այնքան այդ փայլն ուժեղ է, հրճվանքը՝ անափ։ Փորձում եմ հասկանալ՝ իսկ ինչպե՞ս են վերաբերվում քրեական հետապնդումներին ու արդարադատության այս շքահանդեսին մյուս խավերի ներկայացուցիչները։ Մեծահարուստների, պաշտոնյաների, նախկին իշխանավորների վերաբերմունքը պարզելու կարիք, անշուշտ, չկա՝ միանշանակ բացասական է։ Իսկ ի՞նչ են մտածում այս մասին, ասենք, շարքային ուսուցիչը, բժիշկը, գիտնականը, դասախոսը։ Եվ խմբագրություն եկած առաջին իսկ հյուրին՝ բազմավաստակ բժշկին, հարցնում եմ՝ գո՞հ եք, լա՞վ է, որ հանցագործները բացահայտվում են, կալանավորվում, պատժվում։ Այո, իհարկե, գոհ ենք, - ասում է զրուցակիցս, - բայց մի տեսակ անհանգստության, անապահովության զգացում ունեմ՝ իսկ ի՞նչ է լինելու հետո։